**Interogatoriu obligatoriu**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă-ntorc ȋntr-un coșmar fixat în patru ace,

Lumina pe zăbrele apucă să se joace,

Pereţi de mucegai se-apleacă peste mine,

Iar luna prin chepeng se tulbură şi tace.

Se-aude clipocit dintr-un canal defect,

Afară se aude îndemnul pentru pace,

Din val în val se sparge întinderea de ape

Şi-n pântecul celest, câte un nor ce zace,

Porneşte-o cruciadă, dar numai în tăcere,

Căci ploaia s-a ascuns în ochii mei, tenace;

Aştept şi azi sentinţa pentru decapitare,

Călăul îmi pândește tot sângele, rapace,

Îmi pun mâna la frunte să simt dacă rămâne

O urmă de nădejde, ce-n aur se preface.

Oftatul meu prelung răzbește în ecou

Spre ultima nocturnă a corbului vorace,

Aud şi-ngân întruna, refren după refren,

Sperând că tot ce-i sumbru în mine se desface.

Pretenţia la viaţă, desigur – iluzoriu – ,

Mă ţine-n braţe calde şi-apasă pe torace;

Se-aude-o cheie-ntoarsă, metalizând cu mine –

Zâmbesc şi păcătoasa din mine iar mă place.

23 septembrie 2016 – 16 decembrie 2018, Constanţa